标题：铙歌十八曲
汉铙歌十八曲
[汉] 佚　名
崔豹《古今注》曰：短箫铙歌，军乐也。黄帝使岐伯作，所以建武扬威德，风劝战士也。《周礼》
所谓王大捷，则令凯乐。汉乐有《黄门鼓吹》，天子所以宴乐群臣也。《短箫铙歌》，鼓吹之一章尔，
亦以锡有功诸侯。
《古今乐录》曰：“汉鼓吹铙歌十八曲，字多讹误。一曰 《朱鹭》，二曰 《思悲翁》，三曰《艾
如张》，四曰 《上之回》，五曰 《拥离》，六曰《战城南》，七曰《巫山高》，八曰《上陵》，九曰
《将进酒》，十曰《君马黄》，十一曰《芳树》，十二曰《有所思》，十三曰《雉子斑》，十四曰《圣
人出》，十五曰 《上邪》，十六曰 《临高台》，十七曰《远如期》，十八曰《石留》。又有《务成》
《玄云》《黄爵》《钓竿》，亦汉曲也。其辞亡。或云：汉铙歌二十一无《钓竿》，《拥离》亦曰《翁
离》。”《宋书》乐志曰：《汉鼓吹铙歌》十八篇，按古今乐录，皆声辞艳相杂，不复可分。沈约云：
乐人以音声相传，训诂不可复解。凡古乐录，皆大字是辞，细字是声；声辞合写，故致然耳。
朱　鹭
《仪礼·大射仪》曰：“ 建鼓在阼阶西南鼓。” 《传》云：“建犹树也，以木贯而载之，树之跗
也。”《隋书·乐志》曰：“建鼓，殷所作。又栖翔鹭於其上，不知何代所加。或曰，鹄也，取其声扬
而远闻。或曰，鹭，鼓精也。或曰，皆非也。《诗云》：‘振振鹭，鹭于飞。鼓咽咽，醉言归。’言古
之君子，悲周道之衰，颂声之息，饰鼓以鹭，存其风流。未知孰是。”孔颖达曰：“楚威王时，有朱鹭
合沓飞翔而来舞，旧鼓吹《朱鹭曲》是也。”谭苍醍醐云：汉初有朱鹭之瑞，故以鹭形饰鼓，又以朱鹭
名鼓吹曲也。宋何承天《朱路篇》曰：“朱路扬和鸾，翠盖曜金华。”但盛称路车之美，与汉曲异矣。
朱鹭，鱼以乌。鹭何食？食茄下。不之食，不以吐，将以问诛者。
【注】诛，《宋书》作诛。一作谏。《诗纪》同。　　逯钦立注：茄，古荷字。
思悲翁
思悲翁，唐思，夺我美人侵以遇。悲翁也，但我思。蓬首狗，逐狡兔，食交君。枭子五，枭母六，
拉沓高飞莫安宿。
艾如张
《诗纪》云：艾与刈同，芟草也。《谷梁传》曰：艾兰以为防，置旃以为辕门。”谓因搜狩以习武
事也。 兰，香草也，言艾草以为田之大防是也。若陈苏子卿云：“张机蓬艾侧。” 古词曰：“艾而张
罗。”又曰：“雀以高飞奈雀何？”
艾而张罗，行成之。四时和，山出黄雀亦有罗，雀以高飞奈雀何？为此倚欲，谁肯礞室。
【注】礞，当作礈。古坠字。董若雨曰：礈当是坠字之误。案此说是。《汉书》叙传。薄姬礈宗文
产德。师古注。礈。古坠字。
上之回
《汉书》曰：“孝文十四年，匈奴入朝那萧关，遂至彭阳。使骑兵入烧回中宫，候骑至雍甘泉。”
回中地在安定，其中有宫也。《武帝纪》曰：“元封四年冬十月，行幸雍，祠五畤。通回中道，遂北出
萧关。”回中地在安定。沈建乐府广题曰：汉曲皆美当时之事。按石关，宫阙名。近甘泉宫，相如上林
赋云：“蹙石关，历封峦是也。”吴兢《乐府解题》曰：“汉武通回中道，后数出游幸焉。”沈建《广
题》曰：“汉曲皆美当时之事。”　按：石关，宫阙名，近甘泉宫。相如《上林赋》云“蹶石关，历封
峦”是也。
上之回，所中益。夏将至，行将北，以承甘泉宫。寒暑德。游石关，望诸国。月支臣，匈奴服。令
从百官疾驱驰，千秋万岁乐无极。
【注】逯钦立注：上之回者，言上幸回中。所中，即行在所，又见雉子班，盖当时习语。所中益，
言行在所仪从之盛。
翁　离
《宋书》乐志：《乐府诗集》十六，《诗纪》五。逯钦立注：翁离当作翁杂，汉时习语，所以状五
采之貌。《郊祀歌》:“赤鴈集，六纷员，殊翁杂，五采文。”，是其证。颜师古注引：孟康曰:“翁，
鴈颈也。言其文采殊异也。”趾者，读为沚。《诗谷风》：“泾以渭浊，湜湜其沚”。《说文》水部引
作止。《诗·七月》：“四之日举趾”。《汉书》食货志，引作止。趾皆可作止。故趾可借为沚，又沚
即畤。见左氏隐三年传释文：汉郊五畤。郊祀志谓，五畤祭黄、青、赤、白、黑神，祝宰之衣，各如其
色，则五畤土色自亦各别。五畤而五色相映，故曰翁杂。又畤中筑室所以祠神，故以蕙兰葺成。此歌有
脱烂处。
拥离趾中可筑室，何用葺之蕙用兰。拥离趾中。
【注】翁离，又作拥离。
战城南
战城南，死郭北，野死不葬乌可食。为我谓乌:“且为客豪，野死谅不葬，腐肉安能去子逃?”水深激激，蒲苇冥冥。枭骑战斗死，驽马裴回鸣。梁筑室，何以南，梁何北，禾黍不获君何食？愿为忠臣安可得？思子良臣，良臣诚可思，朝行出攻，暮不夜归。
【注】“梁筑室……”：逯钦立注：何，今作河，假借字耳。《汉书》卫青传：“遂定河南地，绝梓领，梁北河，讨蒲泥，破苻离”云云。魏文帝典论：“孝武自征元，以迄征和。征匈奴四十馀举，逾广漠，绝梓领，封狼居，禅姑幕，梁北河”云云。皆言定河南、梁北河事。当梁汉人习语。如司马相如《难蜀父老》：“故乃关沬若，徼牂柯，镂灵山，梁孙原，梁孙原”云云，是其比。汉取河南，置朔方郡，故筑室以为屯戍，并以讨胡，遂有梁北河之事。此歌筑室河南梁河北，即指此乎。又思子良臣。子乃哉之假借字。与下圣人出美人子之子同例。
“暮不夜”：另作“莫不夜”。《文选补遗》作“暮夜不”。
“裴回 péi huí”：亦作“裵回”，彷徨，徘徊不进貌。徐行貌。留恋。
巫山高
《乐府解题》 曰：“ 古词言，江淮水深，无梁可度，临水远望，思归而已。若齐王融‘想像巫山
高’，梁范云‘巫山高不极’。杂以阳台神女之事，无复远望思归之意也。”又有《演巫山高》，不详
所起。
巫山高，高以大；淮水深，难以逝。我欲东归，害梁不为？我集无高曳，水何梁，汤汤回回。临水
远望，泣下沾衣。远道之人心思归，谓之何！
【注】逯钦立注：“害梁不为”，害者，曷之借字。《汉书·翟方进传》：“予害敢不於身抚祖宗
之所受大命。”是其比。我集无高曳。集高曳为“济篙栧”之借字。
上　陵
《古今乐录》曰：“ 汉章帝元和中，有宗庙食举六曲，加 《重来》《上陵》二曲，为《上陵》食
举。”《后汉书·礼仪志》曰：“正月上丁祠南郊，次北郊、明堂、高庙、世祖庙，谓之五供。礼毕，
以次上陵。西都旧有上陵。东都之仪，太官上食，太常乐奏食举。”按古词大略言神仙事，不知与食举
曲同否。宋何承天《上陵者篇》曰：“上陵者相追攀。”但言升高望远、伤时怨叹而已。
上陵何美美，下津风以寒。问客从何来，言从水中央。桂树为君船，青丝为君笮，木兰为君棹，黄
金错其间。沧海之雀赤翅鸿，白雁随。 山林乍开乍合，曾不知日月明。醴泉之水，光泽何蔚蔚。 芝为
车，龙为马，览遨游，四海外。甘露初二年，芝生铜池中，仙人下来饮，延寿千万岁。
将进酒
古词曰：“将进酒，乘大白。”大略以饮酒放歌为言。宋何承天《将进酒篇》曰：“将进酒，庆三
朝。备繁礼，荐嘉肴。”则言朝会进酒，且以濡首荒志为戒。若梁昭明太子云“洛阳轻薄子”，但叙游
乐饮酒而已。
将进酒，乘大白。辨加哉，诗审搏。放故歌，心所作。同阴气，诗悉索。使禹良工，观者苦。
【注】逯钦立注：“乘大白”，即引满举白之意。上言进酒，故下言举白。“辨加”，即驾辨，此
倒言之。 《大招》：“伏义驾辨，楚劳商只，二八接武，投诗赋只。” 此上言辨，而下言诗，正与之
合。“诗审搏”，审读蟠；审搏，繁盛之意。见《周礼·羽人》注。上言诗审搏，下言诗悉索，正示歌
舞之由盛及衰。“心”，“新”之借字，与上文“故”对文。“阴气”或谓为“饮泣”，借字，义亦可
通。使禹二字义不明。“苦”，快也。见杨子方言。（此逯钦立注供参考）
君马黄
君马黄，臣马苍，二马同逐臣马良。易之有騩蔡有赭，美人归以南，驾车驰马，美人伤我心；佳人
归以北，驾车驰马，佳人安终极。
芳树
《乐府解题》曰：“古词中有云：‘妒之子愁杀人，君有他心，乐不可禁。’若齐王融‘相思早春
日’，谢朓‘早玩华池阴’，但言时暮、众芳歇绝而已。”
芳树日月，君乱如於风。芳树不上，无心温而鹄。三而为行，临兰池，心中怀我怅。心不可匡，目
不可顾，妒人之子愁杀人。君有它心，乐不可禁。王将何似，如孙如鱼乎？悲矣！
【注】逯钦立注：“芳树日月”，“月”当作“夕”。费昶《芳树篇》“幸被夕风吹”云云，是梁
时尚作夕。日夕，朝夕也。“乱如”即“乱挐”,“怀我怅”，我者，声字。“兰池”,池名，亦宫名。
见《汉书》杨仆传及续《汉书》地理志。地在长安。
有所思
《乐府解题》曰：“古词言‘有所思，乃在大海南。何用问遗君？双珠玳瑁簪。闻君有他心，烧之
当风扬其灰。从今已往，勿复相思而与君绝’也。”按《古今乐录》汉太乐食举第七曲亦用之，不知与
此同否。 若齐王融“如何有所思”，梁刘绘“别离安可再”，但言离思而已。 宋何承天《有所思篇》
曰：“有所思，思昔人，曾、闵二子善养亲。”则言生罹荼苦，哀慈亲之不得见也。
有所思，乃在大海南。 何用问遗君？双珠玳瑁簪，用玉绍缭之。 闻君有它心，拉杂摧烧之。摧烧
之，当风扬其灰。从今以往，勿复相思。相思与君绝！鸡鸣狗吠，兄嫂当知之。秋风肃肃晨风飔，东方
须臾高知之。
【注】逯钦立注：双珠玳瑁簪句，当有叠文。妃呼豨，声字。声字可去掉。
雉子斑
《乐府解题》曰：“ 古词云：‘雉子高飞止，黄鹄飞之以千里，雄来飞，从雌视。’ 若梁简文帝
‘妒场时向陇’，但咏雉而已。”宋何承天有《雉子游原泽篇》，则言避世之士，抗志清霄，视卿相功
名犹冰炭之不相入也。
雉子斑如此，之于雉梁，无以吾翁孺雉子。知得雉子高蜚止，黄鹄蜚之以千里。王可思，雄来蜚，
从雌视，子趋一雉。雉子，车大驾马滕，被王送行所中。尧羊蜚从王孙行。
【注】“蜚”：即“飞”之借代。“滕”：。【说文】与“腾”通。
圣人出
圣人出，阴阳和。美人出，游九河。佳人来，騑离哉何。驾六飞龙四时和。君之臣明护不道，美人
哉，宜天子。免甘星筮乐甫始，美人子，含四海。
上　邪
上邪，我欲与君相知，长命无绝衰。山无陵，江水为竭，冬雷震震夏雨雪，天地合，乃敢与君绝。
临高台
《乐府解题》曰：“古词言：‘临高台，下见清水中有黄鹄飞翻，关弓射之，令我主万年。’若齐
谢朓‘千里常思归’，但言临望伤情而已。”宋何承天《临高台篇》曰：“临高台，望天衢，飘然轻举
凌太虚。”则言超帝乡而会瑶台也。
临高台以轩，下有清水清且寒。江有香草目以兰，黄鹄高飞离哉翻。关弓射鹄，令我主寿万年。收
中吾。
【注】刘履曰：篇末“收中吾”三字，其义未详，疑曲调之馀声。如《乐录》所谓“羊无夷”“伊
那何”之类。
远如期
一曰《远期》。《宋书·乐志》有《晚芝曲》,沈约言旧史云“诂不可解”,疑是汉《远期曲》也。
《古今乐录》曰：“汉太乐食举曲有《远期》，至魏省之。”
远如期，益如寿。处天左侧，大乐万岁，与天无极。雅乐陈，佳哉纷。单于自归，动如惊心。虞心
大佳，万人还来，谒者引乡殿陈，累世未尝闻之。增寿万年亦诚哉。
【注】逯钦立注：“远如期，益如寿”，两如字皆声。与蛱蝶曲轩奴轩之奴殆同。故远如期，实即
远期也。此曲盖美宣帝时单于来朝之作。《汉书》匈奴传云：单于朝甘泉，礼毕。宿长平，上登长平诏
单于勿谒。其左右当户之群臣，皆得列观。及诸蛮夷君长侯王数万咸迎於渭桥下，夹道陈、上登渭桥，
咸称万岁。正与此曲所写相同。又《宣帝纪有司议》曰：“匈奴单于乡风慕义，举国同心，奉珍朝贺。
自古未之有也”云云。与此累世未尝闻之。义同。
石　留
石留凉阳凉石，水流为沙锡以微。河为香向始冷，将风阳北逝，肯无敢与于扬。心
邪怀兰志，金安薄北方开留离兰。
【注】逯钦立注：留、凉双声。阳、凉叠韵。皆石之形容。锡读为细。与前曲高以大语法同。言细
又微也。冷将风阳北逝。冬日行北陆。故曰阳北逝。盖上言石沙之销毁。下言时光之迅速。（此逯钦立
注供参考）
概《石留》曲或为残篇，或为夹杂曲谱标记，故千余年来，至今无人可以做出准确断句。
古籍上，“石留”或作“石流”。“”，读 xī 。